REGULAMENTUL (CE) NR. 1372/2007 AL PARLAMENTULUI EUROPEAN ȘI AL CONSILIULUI
din 23 octombrie 2007
de modificare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei,
hotărând în conformitate cu procedura prevăzută la articolul 251 din tratat (1),
întrucât:
(1)
În conformitate cu Strategia de la Lisabona și astfel cum a confirmat reevaluarea intermediară din 2005 a acestei strategii, Europa trebuie să își concentreze și mai mult politicile pe creșterea economică și ocuparea forței de muncă pentru a atinge obiectivele de la Lisabona.
(2)
Dezvoltarea Comunității și funcționarea pieței interne duc la creșterea necesității de a avea date comparabile care să permită evaluarea impactului asupra pieței forței de muncă determinat de structura și distribuția salariilor, în special ca o modalitate de analiză a progresului sub aspectul coeziunii economice și sociale.
(3)
Pentru a putea îndeplini sarcinile care i-au fost atribuite, Comisia solicită date privind distribuția salariilor după caracteristici socioeconomice și după diferite forme de muncă plătită, care au un rol esențial pentru analiza și înțelegerea pieței forței de muncă și a schimbărilor care au loc în structura forței de muncă. În acest sens, sunt arhicunoscute avantajele de a avea date referitoare la distribuția salariilor pe decile și după alte caracteristici ale ocupării forței de muncă.
(4)
Ancheta asupra forței de muncă din Comunitate este, în esență, prima sursă de referință și cu cea mai mare autoritate în ceea ce privește informațiile despre piața forței de muncă din Uniunea Europeană, iar informațiile despre salarii, ca variabilă fundamentală pentru explicarea comportamentului pe piața forței de muncă, ar trebui să fie un element standard al acestei anchete, care să permită o analiză mai completă a piețelor forței de muncă.
(5)
Comitetul pentru programul statistic, înființat prin Decizia 89/382/CEE, Euratom a Consiliului (2), a fost consultat în conformitate cu articolul 3 din respectiva decizie.
(6)
În consecință, Regulamentul (CE) nr. 577/98 al Consiliului (3) ar trebui să fie modificat în mod corespunzător,
ADOPTĂ PREZENTUL REGULAMENT:
Articolul 1
Regulamentul (CE) nr. 577/98 se modifică după cum urmează:
1.
La articolul 4, alineatul (1) litera (l) se înlocuiește cu următorul text:
„(l)
salariul din activitatea principală;”.
2.
Articolul 6 se înlocuiește cu următorul text:
„Articolul 6
Transmiterea rezultatelor
În termen de douăsprezece săptămâni de la încheierea perioadei de referință, statele membre transmit Eurostat rezultatele anchetei, fără identificatori direcți.
Atunci când se folosesc surse administrative pentru a furniza date corespunzătoare caracteristicii «salariul din activitatea principală», acestea pot fi transmise la Eurostat în termen de douăzeci și una de luni de la sfârșitul perioadei de referință.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 23 octombrie 2007.